Heimskringla/Ólafs saga Tryggvasonar/18
Hákon jarl bauð liði út þá er voraði, allt norðan úr landi. Hann hafði mikið lið af Hálogalandi og Naumudali, svo allt frá Byrðu til Staðs hafði hann lið af öllum sjálöndum. Honum dróst her um öll Þrændalög, svo um Raumsdal. Svo er að kveðið að hann hafði her af fjórum fólklöndum. Honum fylgdu sjö jarlar og höfðu þeir allir saman ógrynni liðs.

Svo segir í Velleklu:

Hitt var meir, að Mæra
morðfíkinn lét norðan
fólkverjandi fyrva
för til Sogns um görva.
Ýtti Freyr af fjórum
fólklöndum, sá branda
Ullr stóð á því, allri
yrþjóð Héðins byrjar.

Og til móts á Meita
mjúkhurðum fram þurðu
með svörgæli Sörva
sjö landrekar randa.
Glumdi allr, þá er Ullar
eggþings Héðins veggjar,
gnótt flaut nás fyr nesjum,
Nóregr, saman fóru.

Hákon jarl hélt liði þessu öllu suður um Stað. Þá spurði hann að Ragnfröður konungur með her sinn væri farinn inn í Sogn, sneri þá þannug sínu liði og varð þar fundur þeirra Ragnfröðar. Lagði jarl skipum sínum að landi og haslaði völl Ragnfröði konungi og tók orustustað.

Svo segir í Velleklu:

Varð fyr Vinda myrði
víðfrægt, en gramr síðan
gerðist mest að morði,
mannfall við styr annan.
Hlym-Narfi bað hverfa
hlífar flagðs og lagði
Jálks við öndurt fylki
öndur förf að landi.

Þar varð allmikil orusta. Hafði Hákon jarl lið miklu meira og fékk sigur. Þetta var á Þinganesi þar er mætist Sogn og Hörðaland. Ragnfröður konungur flýði til skipa sinna en þar féll af liði hans þrjú hundruð manna.

Svo segir í Velleklu:

Ströng varð gunnr, áðr gunnar
gammi nás und hramma
þröngvimeiðr um þryngvi
þrimr hundruðum lunda.
Knátti hafs að höfðum,
hagnaðr var það, bragna
fólkeflandi fylkir
fangsæll þaðan ganga.

Eftir orustu þessa flýði Ragnfröður konungur úr Noregi en Hákon jarl friðaði land og lét fara aftur norður her þann hinn mikla er honum hafði fylgt um sumarið en hann dvaldist þar um haustið og um veturinn.